钦定古今图书集成/明伦汇编/交谊典/第090卷 > 册府元龟 > 《寄杨学士维新》明·何乔新
## 钦定古今图书集成/明伦汇编/交谊典/第090卷 > 册府元龟 > 《寄杨学士维新》明·何乔新

仆赋性驽钝，无所肖似。阁下不鄙其愚且陋，为之延
誉，且尝欲引置诸纂修之列。事虽无成，然阁下奖进
之德厚矣，铭刻于心，何日忘之？自外转以来，于兹十
有二年。每痛自砥砺，恐玷大君子知人之明。近于吴
都宪处获睹华翰，云方面为时论所推者三人，谓都
宪与廷珍及不肖也。仆内顾歉然，且惭且愕。意者阁
“下好贤之笃，虽一长片善，有所不遗邪？抑蔽于素爱，
而不自知其言之过情邪？不然，不宜若是”云云也。昔
薛简肃公识范景仁于童稚之年，欧阳文忠公识曾
子固于困悴之际。卒之，景仁以风节著，子固以文章
名天下，后世咸服简肃、文忠之知人。阁下好贤之笃，
远迈薛、欧，顾仆之不肖，岂范、曾比邪？惟当策驽砺钝，
以成阁下知人之明而已。矢心则然，未敢谓能也。谨
布区区，伏惟垂察。不宣。